[Clemens Episcopus servus servorum Dei, dilectis filiis Abbati et conventui Monasterii Cluniacensis ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Indemnitati vestræ, Monasterii, et Prioratuum vestrorum, ac Monasteriorum, et membrorum eidem Monasterio subjectorum, paterna volentes sollicitudine providere, auctoritate vobis præsentium indulgemus ut non teneamini vos, et personæ Monasteriorum, Prioratuum, et membrorum hujusmodi ad solutionem aliquorum debitorum, Monasteriorum, Prioratuum, et membrorum eorumdem nomine contractorum; nisi ea in utilitatem ipsorum conversa fuisse legitimè probaverint creditores, nonobstantibus renunciationibus, confessionibus, obligationibus, pœnarum adjectione, juramentis, instrumentis, et litteris quibuscumque contractuum tempore interjectis. Nos quoque suspensionis, interdicti, et excommunicationis sententias, si quas in vos, aut personas Monasteriorum, Prioratuum, et membrorum hujusmodi, seu eorum aliquas, vel aliqua sive Monasteria, Prioratus, aut membra prædicta, occasione hujusmodi, contra præsentis indulgentiæ tenorem ferri contigerit decernimus irritas et inanes. Nulli ergo, etc. Datum Perusii IV. Nonas Novembris, Pontificatus nostri anno primo. Habetur Privilegium ejusdem Clementis Papæ IV. adversus Prælatos exemptionem et immunitatem aliaque Privilegia Cluniacensium impugnantes, ad instar Privilegii concessi per summos Pontifices Alexandrum IV. et Urbanum IV. ejusdemque tenoris. Datum Perusii IV. Nonas Novembris, Pontificatus anno I. quare vide supra P.]